**Filmkveld – eldre ungdommer / voksne**

**Om guder og mennesker**

* **introduksjonsark til lederen (se også ark til utdeling).[[1]](#footnote-1)**

**Om filmen**

*Om guder og mennesker* (originaltittel *Des Hommes et Des Dieux*) er en fransk dramafilm fra 2010, regissert av Xavier Beauvois og med Lambert Wilson og Michael Lonsdale i hovedrollene. Filmen bygger på en sann historie fra 1996, da trappistmunker i et kloster i Algerie ble utsatt for overgrep av voldelige jihadister. Omstendighetene rundt kidnappingen og drapene er fremdeles ukjent, men heller enn å spekulere i dette, retter filmen fokus på hva som fikk munkene til å bli værende i klosteret etter at urolighetene begynte.

I tillegg til å bli valgt til fransk Oscar-kandidat og få to priser i Cannes i 2010, fikk filmen den økumeniske Andreasprisen i Haugesund samme år. I begrunnelsen het det blant annet: «Filmen utforskar religiøs, politisk og humanistisk overbevising på eit fascinerande og tankemedrivande vis. Regissøren spekulerer aldri i det dramatiske emnet, men byggjer filmen opp i tråd med miljøet han skildrar. Han er med andre ord meditativ, utan å bli kjedeleg. Filmen har både godt skodespel, framragande fotografering og effektiv bruk av musikk. Om guder og mennesker krinsar rundt det store spørsmålet om kva vi som menneske er meint å vere. Kva er eit livskall? Kva er vi villige til å ofre?»[[2]](#footnote-2)

**Skap atmosfære i lokalet**

Ved å la filmplakaten til *Om guder og mennesker* møte deltakerne fra lerretet når de kommer inn, er fokus umiddelbart satt for kvelden. Ha gjerne snacks og deltakerark tilgjengelig fra starten. Bruk ellers kreativiteten for å skape mer av «den rette stemningen».

**Velkomst og introduksjon**

Si kort hva som er tanken med denne filmkvelden. Ta gjerne utgangspunkt i «havmetaforen» (se ark til utdeling), og vektlegg at alle filmer vil noe mer enn «bare» å underholde oss. I respekt for filmkunsten er det viktig å møte alle filmer med både «hode og hjerte» og bygge en bro fra filmens fortelling til Bibelens fortelling. Hva kan bekreftes i filmfortellingen – og hva må eventuelt utfordres fra et bibelsk perspektiv?

Si også noe om at hensikten med denne filmkvelden er å oppmuntre til å utforske de bibelske temaene som kommer frem i *Om guder og mennesker*.

Si kort noe om handlingen i denne halvdokumentarisk spillefilmen, som skildrer en helt spesiell historie i et trappistkloster i Algerie. Relaterer til utdelt ark.

Fortell hvor lenge dere skal holde på, og hvordan dere skal oppsummere kvelden.

**Snurr film**

Vi anbefaler å vise filmen i sin helhet først, og eventuelt vise noen av scenene igjen etterpå som en del av samtalen. Husk å notere tidspunkt underveis hvis du vil spille noen scener om igjen.

**Samtal om filmen**

Begynn gjerne samtalen med å understreke at det er mange måter å samtale om en film på, og at poenget her er å gripe fatt i noen av de bibelske temaene som filmen tar opp.

Merk: Hvis dere er mange, kan det være en fordel å dele inn i grupper. Ta uansett en oppsummering i fellesskap. Hvis dere ikke har tid til å gå gjennom alle svarene fra alle gruppene, kan hver gruppe presentere ett spørsmål hver. En annen løsning er å la hver gruppe fortelle hvilket spørsmål de syntes var mest interessant, og hva de tenkte rundt dette.

*(Til noen av spørsmålene er det gitt tips til deg som leder, i parentes.)*

1. Hva i filmen *Om guder og mennesker* gjorde sterkest inntrykk på deg og hvorfor? *(Viktig at flest mulig får sette ord på sine følelser etter å ha sett filmen.)*

2. Filmmusikken består i all hovedsak av munkenes egen sang. Hvordan påvirker dette opplevelsen av filmfortellingen? Som kontrast til dette spilles Tsjajkovskijs *Svanesjøen* i en sentral måltidsscene. Hvordan preger musikken denne scenen? *(Munkenes liturgiske sang fungerer både som pulsslag og som grunntone. Kontrasten er stor til både latter og tårer under den vakre måltidsscenen der Svanesjøen spilles.)*

3. Munkenes indre kamp i forhold til kall, opplevelse av ansvar og ønske om trygghet står sentralt i filmen. Hvor troverdig synes du skildringen er? Gi gjerne eksempler. *(Her kan særlig følgende nevnes: munkenes leder Christian, den travle - men syke - legen Luc, samt den underveis tvilende Christophe.)*

4. Filmen gir et sterkt bilde av den uforbeholdne nestekjærligheten, respekten for alles menneskeverd og valget av martyriet. Hvordan utfordrer dette oss? *(Her kan samtalen med fordel ta utgangspunkt i bibelsteder som Fil. 2,5, Apgj. 5,29 og 1 Pet. 3,8-17.)*

5. Hvordan skildres møtet mellom kristen tro og islam i denne filmen? Hva tenker du om dette? *(Dette trosmøtet har ulike dimensjoner: naboskap, vennskap, diakoni, fromhet, overbevisninger.)*

**Avslutning**

Mot slutten av oppsummeringen kan du som leder også fortelle kort hva du personlig mener var det viktigste/ mest sentrale/ interessante ved filmen.

Avslutt gjerne med å knytte tilbake til innledningen av filmkvelden: (a) Film er mer enn underholdning, noe som vårt møte med *Om guder og mennesker* har illustrert. (b) Det sterke møtet med trappistmunkenes troshistorie illustrerer på en særlig måte kallet i Fil. 2,5: «La samme sinnelag være i dere som også var i Kristus Jesus!»

©Damaris Norge 2015

1. Husk å sjekke at dere har tillatelse til å vise filmen. Har menigheten lisens hos f.eks MPLC Norge? Se [www.damaris.no/filmkveld](http://www.damaris.no/filmkveld) for retningslinjer. [↑](#footnote-ref-1)
2. <http://www.vl.no/kultur/sterk-film-om-gudstru-1.75625> [↑](#footnote-ref-2)